Ilinoisa

Ilinoisa ir viens no Amerikas Savienoto Valstu štatiem, atrodas vidējo rietumu reģionā. Ilinoisas galvaspilsēta ir Springfīlda.

Ilinoisa robežojas ar Aiovas, Indiānas, Kentuki, Misūri un Viskonsinas štatiem, kā arī ar Lielo ezeru — Mičiganu. Ezeram ir arī ūdens robeža ar Mičiganas štatu.

 Vēsture 

Pirms eiropiešu ierašanās štata dienvidrietumos pie Misisipi upes atradās Kahokija (Cahokia) — viens no Misisipi civilizācijas centriem. Neskaidru iemeslu dēļ 15. gadsimtā šī kultūra izzuda. Pēc tam mūsdienu štata teritorijā valdīja ilinoisi, tomēr irokēzu uzbrukumos tie gandrīz pilnīgi tika iznīcināti.

1673. gadā franči Žaks Markets un Luijs Žolī izpētīja Ilinoisas upes krastus. Līdz 1763. gadam apvidus bija Francijas teritorija, vēlāk to ieguva briti. Tolaik teritorijā bija nelielas franču apmetnes un neliels britu karaspēka skaits.

Pēc 1787. gada mūsdienu Ilinoisas teritorija bija daļa no ASV Ziemeļrietumu teritorijas. 1809. gadā tika nodibināta Ilinoisas teritorija (daudz lielāka nekā mūsdienu štats). 1818. gadā Ilinoisa kļuva par ASV 21. pavalsti. Štatā verdzība bija aizliegta. 1832. gadā štata teritorijā notika karadarbība pret indiāņu virsaiti Melno Vanagu (Black Hawk War).

Ap 1839. gadu štata teritorijā uzplauka mormoņu pilsēta Navu (Nauvoo), konkurējot ar Čikāgu. Kad 1844. gadā nogalināja mormoņu līderi Džozefu Smitu, mormoņi masveidā devās uz rietumiem.

Ilinoisa pazīstama kā ASV 16. prezidenta Abrahama Linkolna štats, jo šeit viņš pavadījis lielāko daļu no sava mūža. ASV pilsoņu kara laikā Ilinoisa bija viens no galvenajiem ziemeļnieku štatiem, vairāk kā 250 000 štata iedzīvotāju karoja ziemeļnieku armijā.

19. gadsimta vidū štatā uzbūvēja dzelzceļus un štata lauksaimnieciski ļoti ražīgajā centrālajā daļā ieplūda ieceļotāji no Vācijas un Zviedrijas. 20. gadsimta sākumā ļoti strauji attīstījās rūpniecība un štatā ieradās imigranti no Austrumeiropas un Dienvideiropas. Papildus tam no ASV dienvidiem ieceļoja afroamerikāņi, kuri, Čikāgā, piemēram, radīja slaveno džeza skolu.

 Iedzīvotāji 
Pēc tautas skaitīšanas datiem 2020. gadā štatā bija 12 812 508 iedzīvotāju.https://web.archive.org/web/20210426210008/https://www.census.gov/data/tables/2020/dec/2020-apportionment-data.html Štata lielākā pilsēta Čikāga ir trešā lielākā pilsēta ASV.
Lielākā reliģiskā konfesija Ilinoisā ir katoļi (29%). Dažādas protestantu konfesijas sastāda 36% iedzīvotāju.

 Lielākās pilsētas 
VietaPilsētaIedzīvotāju skaits1Čikāga2 693 9762Orora197 7573Neipervila148 4494Džolieta147 3445Rokforda145 6096Springfīlda114 2307Eldžina110 8498Piorija110 4179Šampeina88 90910Vokīgana86 075

 Atsauces 

 Ārējās saites 

Kategorija:ASV štati